Επικαιροποιεί την προσέγγιση της Ευρωπαϊκής Επιτροπής όσον αφορά τις κρατικές ενισχύσεις που χορηγούνται με τη μορφή εγγυήσεων. Επιδιώκει να καθορίσει εάν μια εγγύηση συνιστά κρατική ενίσχυση σύμφωνα με τη συνθήκη ΕΚ. Η ανακοίνωση καθορίζει τις προϋποθέσεις που πρέπει να πληρούνται, καθώς και τρόπους υπολογισμού της ελάχιστης προμήθειας που θα πρέπει να προβλεφθεί για μια κρατική εγγύηση ούτως ώστε να θεωρηθεί ότι δεν συνιστά ενίσχυση. Εγγυήσεις Η κρατική εγγύηση παρέχει τη δυνατότητα στις επιχειρήσεις να εξασφαλίσουν ευνοϊκότερους όρους για ένα δάνειο από εκείνους που συνήθως ισχύουν στις κεφαλαιαγορές. Μια κρατική εγγύηση μπορεί να συνιστά κρατική ενίσχυση. Αν δεν συνιστά, κρίνεται ότι δεν νοθεύει τον ανταγωνισμό. Στην ανακοίνωση απαριθμούνται οι προϋποθέσεις υπό τις οποίες διαπιστώνεται η απουσία ενίσχυσης. Η Επιτροπή αντιμετωπίζει με τον ίδιο τρόπο τις δημόσιες και τις ιδιωτικές επιχειρήσεις. Πεδίο εφαρμογής Η ανακοίνωση αφορά όλους τους οικονομικούς τομείς και όλες τις εγγυήσεις που εμπεριέχουν μετατόπιση κινδύνου με εξαίρεση τις περιπτώσεις εγγυήσεων εξαγωγικών πιστώσεων. Εγγυήσεις που παρέχονται απευθείας από κάποια χώρα της Ευρωπαϊκής Ένωσης (ΕΕ) —δηλαδή, από κεντρικές, περιφερειακές ή τοπικές αρχές— και εγγυήσεις που παρέχονται από επιχειρήσεις στις οποίες οι κρατικές υπηρεσίες ασκούν δεσπόζουσα επιρροή μπορεί να αποτελούν κρατική ενίσχυση. Δικαιούχοι της ενίσχυσης Συνήθως οι δικαιούχοι της ενίσχυσης είναι δανειολήπτες, αλλά μπορεί υπό ορισμένες συνθήκες να είναι και δανειοδότες. Για παράδειγμα: εάν μια χώρα της ΕΕ δεν απαιτεί την καταβολή της ενδεδειγμένης προμήθειας εγγύησης (χρέωση) για την κάλυψη του κινδύνου μη καταβολής της εγγύησης, υφίσταται ενίσχυση στον δανειολήπτη· εάν μια κρατική εγγύηση παρέχεται αφού έχει προηγουμένως συναφθεί δάνειο ή άλλη οικονομική υποχρέωση, ο δανειοδότης μπορεί να ωφεληθεί με μεγαλύτερη εξασφάλιση του δανείου. Προϋποθέσεις για τη διαπίστωση απουσίας κρατικής ενίσχυσης Εάν μια μεμονωμένη εγγύηση ή ένα μεμονωμένο καθεστώς εγγυήσεων δεν ευνοεί μια επιχείρηση, τότε δεν αποτελεί κρατική ενίσχυση. Για να διαπιστώσει εάν παρέχεται πλεονέκτημα μέσω μιας εγγύησης ή ενός καθεστώτος εγγυήσεων, η Επιτροπή θα πρέπει να στηρίζει την αξιολόγησή της στην "αρχή του εγγυητή στο πλαίσιο της οικονομίας της αγοράς"*. Μια μεμονωμένη κρατική εγγύηση δεν θα θεωρείται κρατική ενίσχυση εάν πληρούνται όλες οι ακόλουθες προϋποθέσεις: ο δανειολήπτης δεν αντιμετωπίζει οικονομικές δυσχέρειες· η εμβέλεια της εγγύησης μπορεί να μετρηθεί ορθά κατά τον χρόνο παροχής της· η εγγύηση δεν καλύπτει ποσοστό μεγαλύτερο του 80 % του οφειλόμενου δανείου ή άλλης οικονομικής υποχρέωσης· ο περιορισμός αυτός δεν ισχύει για εγγυήσεις που καλύπτουν χρεωστικούς τίτλους· καταβάλλεται για την εγγύηση τίμημα που καθορίζεται βάσει κριτηρίων αγοράς. Ένα καθεστώς κρατικών εγγυήσεων δεν θα θεωρείται κρατική ενίσχυση εάν πληρούνται όλες οι ακόλουθες προϋποθέσεις: δεν μπορεί να γίνει χρήση του καθεστώτος από δανειολήπτες που αντιμετωπίζουν οικονομικές δυσχέρειες· η εμβέλεια της εγγύησης μπορεί να μετρηθεί ορθά κατά τον χρόνο παροχής της· η εγγύηση δεν καλύπτει ποσοστό μεγαλύτερο του 80 % του οφειλόμενου δανείου ή άλλης οικονομικής υποχρέωσης· οι όροι του καθεστώτος στηρίζονται σε ρεαλιστική εκτίμηση του κινδύνου, έτσι ώστε οι προμήθειες που καταβάλλουν οι δικαιούχοι να επιτρέπουν, κατά πάσα πιθανότητα, την αυτοχρηματοδότησή του· η καταλληλότητα του επιπέδου των προμηθειών επανεξετάζεται τουλάχιστον μία φορά ετησίως με βάση το πραγματικό ποσοστό ζημιών του καθεστώτος σε οικονομικώς εύλογο χρονικό ορίζοντα, και οι προμήθειες προσαρμόζονται κατάλληλα εάν υπάρχει κίνδυνος να μην μπορεί πλέον το καθεστώς να αυτοχρηματοδοτείται· οι προβλεπόμενες προμήθειες καλύπτουν τους συνήθεις κινδύνους που συνδέονται με την παροχή της εγγύησης, τις διοικητικές δαπάνες του καθεστώτος, καθώς και μια ετήσια απόδοση ενός επαρκούς κεφαλαίου ακόμη και όταν το κεφάλαιο αυτό δεν έχει συσταθεί ή έχει συσταθεί μόνο εν μέρει. Αξιολόγηση και υποβολή εκθέσεων Οι εγγυήσεις που δεν διέπονται από τους όρους της αγοράς αποτελούν κρατικές ενισχύσεις. Η Επιτροπή πρέπει να αξιολογεί το κατά πόσον οι εγγυήσεις αυτές συμβιβάζονται με την εσωτερική αγορά βάσει μιας εκ των κατευθυντήριων γραμμών για τις κρατικές ενισχύσεις. Η Επιτροπή θα λάβει υπόψη την ένταση της ενίσχυσης, τα χαρακτηριστικά των δικαιούχων και τους επιδιωκόμενους στόχους· Οι χώρες της ΕΕ πρέπει επίσης να υποβάλλουν στην Επιτροπή εκθέσεις αναφορικά με τα εγκεκριμένα καθεστώτα εγγυήσεων.